Termiz shahridagi Sanʼat saroyi faoliyatini tashkil etish va boshqa infratuzilma obyektlaridan samarali foydalanishni taʼminlash toʻgʻrisida
(resolution, 2022-04-05)

Termiz shahridagi Sanʼat saroyi faoliyatini tashkil etish va boshqa infratuzilma obyektlaridan samarali foydalanishni taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “2015 — 2017-yillarda Surxondaryo viloyatining yoʻl-transport, muhandislik-kommunikatsiya va ijtimoiy infratuzilmasini yanada rivojlantirish chora-tadbirlari toʻgʻrisida” 2015-yil 22-maydagi PQ-2349-son qaroriga muvofiq Termiz shahar At-Termiziy koʻchasida Sanʼat saroyi, Amfiteatr, “Xotira maydoni” yodgorlik kompleksi va Alpomish haykali hamda ularga tutash hududlarni oʻz ichiga olgan majmua (keyingi oʻrinlarda Majmua deb ataladi) qurilib, foydalanishga topshirilgani maʼlumot uchun qabul qilinsin. 2. Surxondaryo viloyati hokimligi va Oʻzbekiston Respublikasi Madaniyat vazirligining Sanʼat saroyi va Amfiteatrdan foydalanish maqsadida “Surxondaryo sanʼat saroyi” davlat muassasasini (keyingi oʻrinlarda Sanʼat saroyi deb ataladi) tashkil etish va unga Majmua hududidagi Sanʼat saroyi va Amfiteatr binosini operativ boshqaruv huquqi asosida bepul berish toʻgʻrisidagi taklifiga rozilik berilsin. 3. Quyidagilar Sanʼat saroyining asosiy vazifalari etib belgilansin: oʻzbek va jahon mumtoz sanʼati anʼanalarini, teatr, musiqa, raqs va milliy estrada sanʼatini rivojlantirish va targʻib qilish, oʻzbek xalqining boy maʼnaviy merosini tarannum etuvchi, milliy va umumbashariy qadriyatlarni ulugʻlovchi yorqin sahna asarlarini namoyish etish orqali aholining keng qatlamlarini sanʼat ustalari va isteʼdodli yosh ijrochilarining ijodidan bahramand etish; xalqimiz, ayniqsa, yoshlar qalbida milliy gʻurur va iftixor tuygʻularini mustahkamlash, ularni ona Vatanga muhabbat va sadoqat, milliy gʻoya ruhida tarbiyalashga xizmat qiluvchi rang-barang ijodiy dasturlar orqali yoshlarning maʼnaviy dunyoqarashini yuksaltirish; davlat ahamiyatiga molik muhim tadbirlar, xalqaro festivallar, koʻrik-tanlovlar, konferensiyalar, ijtimoiy-madaniy anjumanlar oʻtkazish. 4. Belgilab qoʻyilsinki, Sanʼat saroyini saqlash va uning moddiy-texnika bazasini mustahkamlash bilan bogʻliq xarajatlar Surxondaryo viloyati mahalliy budjeti mablagʻlari (Sanʼat saroyining oʻz daromadlari bilan qoplanmagan qismi uchun), Sanʼat saroyining oʻz daromadlari va qonunchilikda taqiqlanmagan boshqa manbalar hisobidan moliyalashtiriladi. 5. Oʻzbekiston Respublikasi Madaniyat vazirligi oʻn kun muddatda: Oʻzbekiston Respublikasi Moliya vazirligi, Bandlik va mehnat munosabatlari vazirligi bilan kelishgan holda Sanʼat saroyining shtatlar jadvalini, xodimlar mehnatiga haq toʻlash miqdorlari va shartlarini tasdiqlasin; Sanʼat saroyini doimiy ravishda malakali xodimlar bilan taʼminlab borsin hamda uning samarali faoliyat yuritishini tashkil etsin. 6. Surxondaryo viloyati hokimligi: oʻn kun muddatda Sanʼat saroyining ustavini ishlab chiqib, tasdiqlasin va belgilangan tartibda davlat roʻyxatidan oʻtkazilishini taʼminlasin; ikki oy muddatda Sanʼat saroyining moddiy-texnika bazasini mustahkamlash, uni zarur maxsus asbob-uskunalar, xavfsizlikni taʼminlovchi texnik vositalar bilan jihozlash choralarini koʻrsin. 7. Surxondaryo viloyati hokimligining Majmuada obodonlashtirish ishlarini tashkil etish va boshqarishni yanada takomillashtirish, ignabargli va manzarali oʻsimliklarning qimmatli turlari saqlab qolinishini taʼminlash maqsadida Termiz shahar hokimligi huzurida Sanʼat saroyi hududini obodonlashtirish, “Xotira maydoni” yodgorlik kompleksi va Alpomish haykaliga tutash hududlarni koʻkalamzorlashtirish, obodonlashtirish va saqlash departamentini (keyingi oʻrinlarda Departament deb ataladi) davlat muassasasi shaklida tashkil etish toʻgʻrisidagi taklifiga rozilik berilsin. 8. Quyidagilar Departamentning asosiy vazifalari etib belgilansin: Sanʼat saroyining obodonlashtiriladigan hududini, “Xotira maydoni” yodgorlik kompleksi va Alpomish haykaliga tutash hududlarning namunali saqlanishini taʼminlash, obodonlashtirish obyektlaridan foydalanish ishlarining shaharsozlik hamda sanitariya qoidalari, normalari va gigiyena normativlariga muvofiq oʻz vaqtida va sifatli bajarilishini tashkil etish; mukammal va joriy taʼmirlash ishlarining oʻz vaqtida va sifatli bajarilishini taʼminlash, shuningdek, sunʼiy sugʻorish tizimlari, nasos stansiyalari, quduqlar, qattiq qoplamalar, yoʻllar va yoʻlaklarning, koʻchalarni yoritish vositalari va favvoralarning sanitariya va texnik jihatdan zarur holatda boʻlishini taʼminlash; ignabargli va manzarali oʻsimliklarning qimmatli turlarini saqlash, ulardan foydalanish hamda ularni saqlab qolish ishlarining oʻz vaqtida va sifatli bajarilishini tashkil etish, yashil maysalarni saqlash, ularning zararkunandalari va kasalliklariga qarshi kurashish boʻyicha kompleks agrotexnika tadbirlarini, xizmat koʻrsatiladigan hududni yanada koʻkalamzorlashtirish va obod qilish chora-tadbirlarini amalga oshirish; obodonlashtirish obyektlarini saqlash va rivojlantirish, ularning sanitariya jihatidan tozalanishini taʼminlash. 9. Termiz shahar hokimligi huzuridagi Sanʼat saroyi hududini obodonlashtirish, “Xotira maydoni” yodgorlik kompleksi va Alpomish haykaliga tutash hududlarni koʻkalamzorlashtirish, obodonlashtirish va saqlash departamentining boshqaruv xodimlarining umumiy cheklangan soni 6 nafardan iborat tuzilmasi 1-ilovaga muvofiq tasdiqlansin. 10. Departament xodimlariga Vazirlar Mahkamasining “Obodonlashtirish xodimlarini moddiy ragʻbatlantirishni kuchaytirish chora-tadbirlari toʻgʻrisida” 2009-yil 1-apreldagi 91-son qarori bilan tasdiqlangan shahar va tuman obodonlashtirish boshqarmalari xodimlari mehnatiga haq toʻlash va ularni moddiy ragʻbatlantirish tartibi tadbiq etilsin. 11. Oʻzbekiston Respublikasi Moliya vazirligi: Sanʼat saroyi faoliyati uchun zarur boʻlgan 2 ta avtotransport, shu jumladan 1 ta yengil va 1 ta yuk avtotransporti uchun limit; Departament faoliyati uchun 2-ilovaga muvofiq zarur boʻlgan maxsus avtotransport vositalarini xarid qilish boʻyicha mablagʻ ajratsin. 12. Belgilab qoʻyilsinki, Departamentni saqlash va foydalanish xarajatlari har yili Surxondaryo viloyati mahalliy budjeti parametrlarida obodonlashtirish uchun nazarda tutiladigan mablagʻlar doirasida moliyalashtiriladi. 13. Surxondaryo viloyati hokimligi: bir oy muddatda Departamentning ustavini ishlab chiqib, tasdiqlasin va belgilangan tartibda davlat roʻyxatidan oʻtkazilishini; Departamentga oʻtkaziladigan ignabargli va manzarali oʻsimliklarning qimmatli turlari, hududlarni yoritish obyektlari, favvoralar va boshqa obodonlashtirish obyektlarining xatlovdan oʻtkazilishini; xatlov natijalari boʻyicha obodonlashtirish obyektlarining Departamentga kelgusida foydalanish uchun belgilangan tartibda operativ boshqaruv huquqi asosida bepul berilishini; Departamentni malakali muhandis-texnik va ishlab chiqarish xodimlari bilan taʼminlanishini; obodonlashtirish ishlarining shaharsozlik hamda sanitariya qoidalari, normalari va gigiyena normativlariga muvofiq, shuningdek, Termiz shahri va uning tashqi qiyofasiga zamonaviy talablarni hisobga olgan holda tashkil etilishi va amalga oshirilishini; Sanʼat saroyining obodonlashtiriladigan hududi, “Xotira maydoni” yodgorlik kompleksi va Alpomish haykalini, ularga tutash hududlarni obodonlashtirish boʻyicha amalga oshiriladigan ishlarga ajratiladigan budjet mablagʻlaridan samarali va maqsadli foydalanish yuzasidan nazoratni taʼminlasin. 14. Mazkur qarorning ijrosini nazorat qilish Surxondaryo viloyati hokimi E.O. Turdimov va Oʻzbekiston Respublikasi madaniyat vaziri B.S. Sayfullayev zimmasiga, Vazirlar Mahkamasining Hududlarni kompleks ijtimoiy-iqtisodiy rivojlantirish masalalari hamda Madaniyat, sanʼat va yoshlar siyosati masalalari axborot-tahlil departamentlariga yuklansin. T/r Texnika nomi Talab etiladigan texnika soni 1. Suv sepish-yuvish mashinasi 1 2. Supurish-yigʻishtirish mashinasi 1 3. “Isuzu” samosvali 1 4. “Isuzu” teleskopik minorasi 1 5. Yoʻlkalarni tozalash mashinasi 1 6. “Damas WAN” avtomobili 1 7. Maysa oʻrish avtomashinasi 2 Jami: 8